Okamaskandi uthembisa abalandeli umculo onomlayezo | News24
Okamaskandi uthembisa abalandeli umculo onomlayezo
UMCULI kamaskandi uMnu. Ayanda Magwaza weqembu Gayinkani, elizinze KwaDukuza, uthembisa abalandela lo mculo ukuthi i-albhamu abayiqophile imnandi kakhulu njengoba iqukethe amanoni anomlayezo.
Isihloko se-albhamu sithi ‘Mxoleleni’ okungumlayezo obaluleke kakhulu ngoba ufundisa abantu ukuthi kumele bebe nezinhliziyo ezixolayo ngaso sonke isikhathi, ngokusho kuka Mnu. Magwaza.
Uthe: “Umlayezo onzima kabi lona ngoba uma ubenephutha olenzile uyakudinga ukuxolelwa kanti nawe kubalulekile ukuthi ukwazi ukuxolela umuntu okonile,” echaza
Uqhube wathi kwelinye lamanoni uxwayisa abantu abayizintandane ukuthi beqikelele ukuthi abaphumi endleleni ngoba engasekho umuntu ozoba nikeza iziyalo.
Uthe: “Lengoma ithi ngihlalahlala ngimkhumbule ubaba ngoba ukube usekhona ngabe akujena. Lapho ngisuke ngixwayisa thina esisebancane ukuthi uma ungesenaye umzali kumele ungenzi izinto ezibhedayo kodwa uhlale ethembeni,” kusho yena.
UMnu. Magwaza uthe iqembu iGayinkani wali sungula ngo-2010 ngoba efisa ukuveza ikhono analo aphinde abeyingxenye yomculo owakhayo noduduzayo futhi.
Uthe: “Njenga manje iqembu lethu linamalungu ayisihlanu okungu Sabelo Mhlongo, uLindo Mhlongo, uTshuqe Mhlongo, uBheki Zulu kanye nami. Senza umculo kamaskandi kanti siyagida futhi. Sike sicelwe amalungu omphakathi ukuthi sizodlala emicimbini enjenge mishado kanje,” echaza.
Uqhube wathi leliqembu liphinde lisebenzisana nomdlali wesiginci uMshikashika kanti futhi sebeke bahambela izindawo eziningi la esifundazweni bezama ukukhangisa umculo wabo.
Uthe: “Ezinye zezindawo esesike saya kuzona iseMelmoth naseNkandla sizama ukudayisa umculo wethu. Enye yezingoma zethu zike zadlala ngisho kwi-Zululand FM. Siyafisa ukuthi umculo wethu ungasabalala izwe lonke ngoba umculo esiwenzayo umculo ongakhulisa abantu ngokwenqondo,” kusho yena.
Uthe amanye amaculo abawenzayo akhuluma ngothando kanti amanye abhekiswe kubantu besifazane okuyinto ekhombisa ukuthi umculo wabo ungathokozelwa yiwo wonke amalungu omphakathi.
Uthe: “Ngicela uxhaso kubantu abangakwazi ukungisiza, nabantu abazoba nomcimbi ngicela bengithinte ukuze ngizofika ngizodlala lapho. Ngitholakala enombolweni ethi 076 809 9464. Nozakwethu abafuna ukucula bengangithinta nabo,” kusho yena.